સવાવેંત ઊંચા રૂના ગાદલા પર બે તકિયા મૂકીને કલ્યાણ શેઠે આપા ગોદડને જમણી બાજુ બેસાડ્યા અને વાત આરંભી: ‘સાંભળો આપા! અમે અટાણે ભીંસમાં છયે. જૂનાગઢ રાજનો ખજાનો સાવ ખાલી છે.’‘છોકરાં જેવી વાત કરોમા શેઠ!’ ગોદડભાઇ અચંબાઇને બોલ્યા. ‘જૂનાગઢના દામાકુંડ જેવડો મોટો અને ઊંડો નવાબનો ખજાનો ખાલી શાનો થાય? મશ્કરી કરોમા શેઠ!’‘છાતી ચીરીને થોડી દેખાડાય આપા? આ કાંઇ હંહવાની વાતું નથી… ત્રણ ત્રણ મહિનાથી લશ્કરના પગાર ચૂકવાણા નથી.’